**МҮМКІНДІКТЕРІ ШЕКТЕУЛІ, МҮГЕДЕК СТУДЕНТТЕРДІҢ ДЕНЕ ТӘРБИЕСІ ЖӘНЕ СПОРТПЕН ШҰҒЫЛДАНУЫН ҰЙЫМДАСТЫРУ ЖҰМЫСТАРЫНЫҢ ӘЛЕУМЕТТІК МАҢЫЗДЫЛЫҒЫ**

**Алимханов Е.А., Сабырбек Ж.Б., Отаралы С.Ж.**

Әл-Фараби атындағы қазақ ұлттық университеті, Алматы, Қазақстан

E-mail: Еlemes.Alimkhanov@kaznu.kz

Бүгінгі таңда біздің қоғамымызға жаңа типтегі арнайы білім өте қажетті, себебі ол халықаралық үлгіде қалыптасатын əлеуметтік саланы қайта өзгертудің маңызды құралдарының бірі болып табылады. Халықаралық қауымдастықпен тығыз байланыс жасау, сол арқылы адамдарға пайдалы əлеуметтік тиімді бағыттарды ортақ қарастыру, өмірге енгізудің ішінде мүмкіндігі шектеулі адамдар үшін көрсетілетін қызметтер де бар.

Қазақстанның білім беру, оқыту саласындағы жағымды бір бағыты мектептер сыныптарында қазіргі кезде «Инклюзивті білім беру» деп аталатын мүгедек балаларға білім берудің жаңа түрін іске асыру жұмыстары жолға қойылуда. Қазіргі кезеңде қоғам, білім беру мекемелерінің алдына жоғары деңгейдегі жəне кең ауқымдағы қызмет көрсету, сондай-ақ білім алудың барлық сатыларына барлық адамдарға соның ішінде мүгедек жандардың қолы жетерліктей жағдай туғызу міндетін қойып отыр.

Қазақстан Республикасы Білім жəне ғылым министрлігі Еуропа Кеңесімен жəне Университеттердің Ұлы Хартиясы Обсерваториясымен ынтымақтаса отырып, халықаралық форумның қарсаңында Қазақстанға Болон процесінің жұмысшы тобымен тығыз өзара қимыл жасайтын бірнеше ұйымдарға құруды анықтады. Қазіргі кезде еліміздің барлық жоғары оқу орндары Болон Декларациясының негізін құрайтын университеттердің Ұлы Хартиясына қол қойды.

Қазіргі таңда педагогтар алдына, денсаулық сақтау, медициналық және əлеуметтік қызымет көрсету салаларына мүгедек жандарға көмек көрсету оның ішінде дене тәрбиесі және спорт арқылы көмек беру ерекше қажетті маңызды бағыт болып отыр.

Арнайы қызмет көрсетуді қажет ететін адамдармен оқу-тəрбие, сауықтыру, денсаулықты нығайту жұмыстарын жүргізу үшін көптеген ЖОО арнайы мамандар дайындалады. Олар əдетте түзету педагогикасы жəне арнайы психология, дефектология мамандықтары бойынша мамандар. Соның ішінде дене тәрбиесі мен спорт саласына арналған арнайы мамандарды даярлау қажеттігі маңызды болып отыр, күн санап осы сала мамандарына сұраныс артуда.

Қазіргі жағдайда арнайы білім жүйесінің эволюциялық дамуы үшін жүйені əртүрлі деңгейде жоспарлы түрде өзгерту қажет. Инклюзивті білім беру жағдайында жеке адаммен жұмыс жасау тəсілдері мен əдістерін шартты түрде үш топқа бөлуге болады.

Бірінші топқа сыныпта қолдануға болатын тəсілдер мен əдістерді қосамыз. Оған мынандай шараларды жатқызуға болады:

* сабақ кестесін бақылау;
* сынып оқушысының орташа оқу мүмкіндігімен сəйкес сабақтың қиындығын бақылау;
* шаршағанды болдырмау жəне ойлау қызметін арттыру үшін сабакққа денені сергіту үзілістерін енгізу;
* көңілді, əзіл-оспақ психотерапевтік тəсілдер арқылы жүйке-психикалық шиеленістің алдын алу;
* сыныпта оқушылар араснда барлығы тең деген ұғым қалыптастыру.

Екінші топта қолданылатын тəсілдер мен əдістерге ақпарат беру, оқу тапсырмалары мен бақылау əдістерін беруді жатқызуға болады.

Үшінші топта жеке түрде қолданылатын тəсілдер мен əдістер. Оған баланың мүмкіндігіне байланысты тапсырмалардың қиындығын реттеу, жіктеу, оқу тəртібінің жеке стратегиясын жасау кіреді. Қазіргі кезде мектептер мен жоғары оқу орындарында музыкалық үзіліс жасау қолданылып жүр. Оның тиімділігі, балалардың эмоциялық ортасын жақсартуға, сабақ кезіндегі қозғалмайтын қалпындағы шиеленісті азайтуға əсер етеді.

Сонымен қатар инклюзивті білім беруде оның жетілуіне қиындық туғызатын əртүрлі факторлар бар екендігін атап өтуге болады. Олар:

- кемтар балалардың ата-аналарының жалпы типтегі білім алу мекемелерінде өз балаларының білім алуына деген шешімге дайын еместігі;

- қоғамдық көліктердің білім беру орталығынан алыс болуы, транспорт құралдарының мүгедектерге бейімделмегендігі;

- мамандардың жетіспеушілігі жəне олардың кəсіби құзыреттілігінің төмендігі.

Өздеріңіз байқаған боларсыздар біз өз баяндамамызда көбіне мектеп жасындағы балалар арасындағы туындаған жағдайларды айтумен шектелдік, ал осы аса маңызды жұмыстардың ЖОО кәсіптік білім беру барысында студент жастар арасында қалай орындалып жатқандығы туралы деректерді көптеп келтіре алмауымыздың бір себебі республикада осы бағыттағы атқарылған жұмыстар туралы деректердің аз болуы, немесе үлгі ретінде айтарлықтай мысалдардың болмауынан деп түсініңіздер.

Мүгедек жандарға арналып 2012 жылдан бастап Қазақстанда қашықтықтан оқыту жобасы өз жұмысын бастады, осы жүйені алғашқылардың бірі болып «Туран» университеті сынақ түрінде қолданысқа енгізді. Осы эксперименттік сынаққа Біріккен Ұлттар Ұйымы, ҚР еңбек және әлеуметтік қорғау министірлігі, ҚР Білім және ғылым министірлігі қатысуда. Қашықтықтан оқытудың тиімді жағын көптеген халықаралық ұйымдар қолдап отырғандығын көруге болады, сонымен қатар қашықтықтан оқытуды мүгедек жандарды оқыту барысында қолданудың кері әсері де бар екендігін уақыт көрсетуде оның бастысы, қашықтықтан оқыту барысында адамдардың өз аясында шектеліп, өмірге әлуметтік тұрғыдан араласуының төмендейтіндігі байқалуда.